Document ID: 31999R2158

RÅDETS FORORDNING (EF) Nr. 2158/1999
af 11. oktober 1999
om forbud mod levering til Indonesien af udstyr, der kan anvendes til intern undertrykkelse eller terrorisme
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 301,
under henvisning til fælles holdning 1999/624/FUSP af 16. september 1999 vedrørende restriktive foranstaltninger mod Republikken Indonesien(1),
under henvisning til forslag fra Kommissionen, og
ud fra følgende betragtninger:
(1) Der er ved fælles holdning 1999/624/FUSP, på baggrund af den nuværende situation i Østtimor, hvor der foregår alvorlige krænkelser af menneskerettighederne og den humanitære folkeret, indført et forbud mod levering til Indonesien af udstyr, der kan anvendes til intern undertrykkelse eller terrorisme;
(2) denne foranstaltning falder ind under anvendelsesområdet for traktaten om oprettelse af Det Europæiske Fællesskab;
(3) der er derfor for at undgå en fordrejning af konkurrencen ved gennemførelsen af denne foranstaltning behov for EF-lovgivning, for så vidt angår Fællesskabets område; dette område anses med henblik på denne forordning for at omfatte de af medlemsstaternes territorier, hvor traktaten om oprettelse af Det Europæiske Fællesskab finder anvendelse, på de betingelser, der er fastlagt i traktaten;
(4) der skal fastlægges en procedure til om fornødent at ændre listen over udstyr, der kan anvendes til intern undertrykkelse eller terrorisme;
(5) det er nødvendigt, at Kommissionen og medlemsstaterne informerer hinanden om, hvilke foranstaltninger der træffes i henhold til denne forordning, og at de udveksler anden relevant information i forbindelse med denne forordning, uden at dette berører eksisterende forpligtelser med hensyn til visse typer udstyr;
(6) som følge af at denne forordning sandsynligvis vil få en begrænset gyldighedsperiode, bør det fastsættes, at der straks kan træffes sanktioner, hvis forordningens bestemmelser overtrædes -
UDSTEDT FØLGENDE FORORDNING:
Artikel 1
1. Det er forbudt bevidst og forsætligt
a) direkte eller indirekte at sælge, levere, eksportere eller fremsende udstyr, der er opført i bilag I, del A og B, uanset om dette har oprindelse i Fællesskabet eller ej, til personer eller organer i Republikken Indonesien eller til nogen anden person eller noget andet organ i forbindelse med erhvervsvirksomhed, der udøves i eller dirigeres fra Republikken Indonesiens område
b) at deltage i tilknyttede aktiveteter, der direkte eller indirekte har til formål eller til følge at fremme de transaktioner eller aktiviteter, der er omhandlet i litra a).
2. De kompetente myndigheder i medlemsstaterne, der er opført i bilag II, kan tillade de i stk. 1, omhandlede transaktioner eller aktiviteter med det i del B i bilag I angivne udstyr, hvis de har fået klart bevis for, at det endelige formål med udstyret ikke er intern undertrykkelse eller terrorisme.
Artikel 2
Rådet vedtager med kvalificeret flertal ændringer til listen i bilag I på grundlag af et forslag fra Kommissionen.
Bilaget omfatter ikke udstyr, der er specielt konstrueret eller modificeret til militær brug, og som allerede er omfattet af den våbenembargo, der er indført på grundlag af artikel 1 i fælles holdning 1999/624/FUSP.
Artikel 3
Hver af medlemsstaterne beslutter, hvilke sanktioner der skal træffes, hvis bestemmelserne i denne forordning overtrædes.
Indtil der om fornødent er vedtaget en lovgivning i dette øjemed, er de sanktioner, der skal tages i anvendelse, hvis bestemmelserne i denne forordning overtrædes, dem, som medlemsstaterne har fastsat i henhold til artikel 4 i Rådets forordning (EF) nr. 926/98 af 27. april 1998 om indskrænkning af visse økonomiske forbindelser med Forbundsrepublikken Jugoslavien(2).
Artikel 4
Kommissionen og medlemsstaterne underretter i det omfang, de ikke på anden måde er forpligtet til det, hinanden om, hvilke foranstaltninger der træffes i henhold til denne forordniang, og udveksler anden relevant information, som de råder over, f.eks. om overtrædelser og håndhævelsesproblemer, nationale domstoles domme eller beslutninger truffet af relevante internationale fora samt tilladelser, der er givet i henhold til artikel 1, stk. 2.
Artikel 5
Denne forordning finder anvendelse:
- på Fællesskabets område, herunder dets luftrum,
- om bord på fly eller skibe under en medlemsstats jurisdiktion,
- på enhver person andetsteds, som er statsborger i en medlemsstat,
- på alle organer, der er oprettet eller stiftet i henhold til en medlemsstats lovgivning.
Artikel 6
Denne forordning træder i kraft på dagen for offentliggørelsen i De Europæiske Fællesskabers Tidende.
Den gælder indtil 17. januar 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 11. oktober 1999.

Labels: 3
18
5